Steen Gade (SF), 1999-04-08:
SF kan støtte lovforslaget.
Vi anser det for vigtigt, at man har fået håndteret hele sommerhussagen på den måde, den er blevet håndteret på, og vi er nu nået til den fase, hvor vi skal have lovgivningen på plads med hensyn til dem, der faktisk bor ulovligt.
Man skal huske, at der er altså en balance; der er en masse mennesker, som bor lovligt i sommerhusområderne, og som helt berettiget synes, det er urimelig lang tid, når de andre har vidst, at de boede der ulovligt.
Jeg har fuld forståelse for, at mange mennesker har den opfattelse, men jeg vil alligevel støtte forslaget, fordi der er to perioder.
Så er der givet et signal om, at man skal altså søge to gange, og der er ingen, der fremover kan misforstå det og tro, at det er lovligt.
Vi er meget glade for, at der er en overvågningsordning her, for det er noget, vi har argumenteret stærkt for undervejs.
Det var en af de ting, som ikke blev indført, da vi for mange, mange år siden også tog en beslutning om, at nu skulle det være slut med ulovlig beboelse i sommerhusområderne.
Vi har ikke en sådan mekanisme, der kan overvåge, hvordan det foregår i praksis.
Det får vi nu med årlige indmeldinger, og jeg er faktisk enig med den konservative ordfører i, at det ikke er noget, man skal gøre til en skole, hvor man på alle områder skal kontrollere kommunerne og lave overvågninger osv. Nej, det skal det ikke være.
Men vi har altså brændt os kraftigt her i Folketinget og har kunnet se nogle kommuner være helt ligeglade med, hvad ånden og tankegangen var bag tidligere lovforslag.
Vi er nødt til at lave en overvågning, og jeg synes, det er formuleret godt i lovforslaget.
Mine sidste bemærkninger går til ordføreren fra Venstre, fru Helga Moos.
Jeg synes egentlig, det var flot sagt fra fru Helga Moos' side, at hun ikke ville gentage noget, der var sagt tidligere i Folketinget.
Hvis det i første omgang skulle blive til en tradition fra Venstres side, ville tiden, vi skulle være herinde, altså blive forkortet ganske kraftigt, og hvis det skulle gælde alle partier, ville vi sådan set kunne klare det hele på én dag om ugen i hvert fald.
Jeg er ikke engang sikker på, at vi behøvede mere end en formiddag, så hvis princippet virkelig skal stå til troende, får vi god tid til at gå ud og møde vore vælgere. Men det er vel også, fordi det er noget helt andet, det handler om for fru Helga Moos.
Hun kan jo godt se, at Venstre er langt ude og køre i denne her sag; at Venstre af rent populistiske grunde for at holde på nogle, der bor ulovligt et eller andet sted, har fået sig placeret sammen med Fremskridtspartiet og Dansk Folkeparti.
Jeg forstår dog alligevel af det, der blev sagt, at en af de ting, Venstre vil gøre, er, at kommunerne skal være forpligtede til at sende et brev ud til dem, der ved, at de bor ulovligt, og fortælle dem i god tid inden fristens udløb: Kære medborgere, vi ved godt I har boet ulovligt her, men husk nu lige, at I kan nå at søge, for det er sådan et godt samfund.
Vi vil virkelig tage os af alle de svage, alle dem der er kommet i klemme i systemet og altså har boet ulovligt.
Det er barnepigementalitet ud over alle bredder.
Men at være barnepiger på den måde, som fru Helga Moos lægger op til, synes jeg er at gå fuldkommen over gevind.